Document ID: /roh_data/filtered/fineweb-2-filterrobots_roh.jsonl.gz/7469

Debora Lutz da Glion e Sina Halter da Surcuolm sa conuschan gia dapi passa set onns: S’entupadas èn ellas a chaschun da lur participaziun al musical «High School» a Glion.
En lur nova chanzun autobiografica «Grazia» laschan ellas flurir lur amicizia gia durant l’uffanza, «ensemen far musica ha nus ligiau» di ina lingia. La melodia dal toc, cumponida d’in lavuratori american, fa propi allegras cupitgolas, e las duas vuschs èn purtadas da tempras zunt finas. Vuschs che tiran endament la chanson innocenta franzosa.
Bandunà la Surselva vers Turitg per studegiar
En vardad han Debora e Sina, ubain D’n’S, sco ch’ellas sa numnan en art, gia daditg bandunà la tgina materna. L’ina studegia psicologia a Turitg, l’autra linguistica a Winterthur. Ensemen partan ellas in’abitaziun en las vischinanzas. Tranteren chattan ellas anc peda per pitschnas cumparsas concertantas, accumpagnadas da clavazin e ghitarra. Là interpreteschan ellas inquala represa, ma surtut atgnas chanzuns che tunan magari in zic pli melanconicas che quest Top Pop zunt legraivel. Duas soras en musica, e quai «dapi gl’emprem mument», sco l’entschatta da la chanzun di.